Stout leeus twisappel in Erongo-bergland - Omgewing - Republikein
Tuesday, October 16th, 11:04:36
Stout leeus twisappel in Erongo-bergland
07 December 2017 | Omgewing
Des Erasmus - Vier lede van die omstrede leeutrop van Grootberg se amnestie in die Erongo-bergbewaringsgebied maak hulle blykbaar vuilbaarde des aanstoots in ‘n kommunale gebied en vir boere op grensplase.
Die ministerie van die omgewing en toerisme word selfs gelooi omdat nie ‘n enkele vereiste vir oorplasing blykbaar nagekom is nie.
Bevestiging van die verskuiwing van vyf leeus is die afgelope dae uit verskeie oorde ontvang met spore wat as bewys dien dat vier van hulle ná ‘n tog uit die Grootberg-omgewing in die veld van die Erongo-bewaringsgebied wes van Omaruru vrygelaat is. Een van die vyf leeus het blykbaar nie die tog na die bewaringsgebied oorleef nie en die vier oorlewendes het blykbaar in ‘n troppie van drie en ‘n alleenloper verdeel. Die wegbreker se spoor is in die bedding van die Omarururivier gekry en dit was duidelik dat hy in ‘n westelike rigting beweeg, blykbaar terug na die plek waarvandaan hy gekom het.
Die ander drie, blykbaar twee mannetjies en ‘n wyfie, se spore is ook gevind waar hulle aanvanklik ook wes geloop het, maar toe suid geswaai het met die brul van leeus wat nou op ‘n punt sowat 20 noordwes van Usakos gehoor word waar ‘n donkie van ‘n kommunale boer glo gevang is. Vroeëre beweringe was die vang van ‘n bees in die omgewing van Okombahe tussen Omaruru en Uis en daarna ook die vangs van ‘n perd.
Hoofmanne van die kommunale gebied oorweeg blykbaar ‘n afspraak met die ministerie om padlangs te verklaar hulle soek nie die leeus in hul gebied nie.
Eienaars van gasteplase met hul grense in die bewaringsgebied en van die toeristeherberge deel ook in die verset. Van die beweringe is dat van die herberge spesiaal vir voetslaners voorsiening maak, maar dat dit lewensgevaarlik vir toeriste op die wandelpaaie gaan wees. Me. Connie Kayser van een van die herberge het aan Republikein bevestig dat sy ‘n omvattende ondersoek na die oorplasing van die leeus instel. Sy het reeds met senior amptenare in die ministerie geskakel. Sy sê die veiligheid van toeriste word bedreig en sy wil weet wie vir haar verliese gaan instaan.
Ander beweringe is dat daar wel met ander mense in die bewaringsgeraadpleeg is, met die klem op “sekere mense”.
Van die vereistes wat vir sodanige hervestiging van leeus gestel word, is dat die roofdiere voor hul vrylating in ‘n nuwe gebied oor nekbande moet beskik sodat hul bewegings gemonitor kan word. Al die betrokkenes in en bewoners van die bewaringsgebied moet blykbaar ook voor so ‘n oorplasing geraadpleeg word. Dit is nie gedoen nie. Ander vereistes is blykbaar ook nie nagekom nie.
As oplossing vir die probleem van Grootberg is die trop probleemleeus blykbaar in kleiner groepe ingedeel en na verskillende plekke uitgeplaas. Die leeus vorm blykbaar deel van ‘n groter trop wat by Grootberg vir ‘n slagting onder skape en bokke verantwoordelik was. In een voorval is 86 kleinvee doodgebyt en in nog een glo 171.